KIRJALLINEN KYSYMYS E-0340/01 esittäjä(t): Giovanni Pittella (PSE) komissiolle. Energian toimitusvarmuus.



Virallinen lehti nro 235 E , 21/08/2001 s. 0181 - 0182



KIRJALLINEN KYSYMYS E-0340/01 esittäjä(t): Giovanni Pittella (PSE) komissiolle (13. helmikuuta 2001) Aihe: Energian toimitusvarmuus Euroopan komission äskettäin julkaisema kertomus (29. marraskuuta 2000) avaa uuden, tärkeän keskustelun energian toimitusvarmuudesta. Kertomuksessa korostetaan synkkiä tulevaisuudennäkymiä, joiden mukaan Euroopan unionin maat ovat seuraavien 30 vuoden aikana riippuvaisia tuontienergiasta, varsinkin edessä olevan laajentumisen vuoksi, sillä laajentuminen koskee maita, joilla ei ole merkittäviä luonnon- ja energiavaroja. Komissio arvioi, että seuraavien 2030 vuoden aikana energian tuonti lisääntyy 20 prosenttia (nykyisestä 50 prosentista 70 prosenttiin). Vuonna 1999 energian tuonnin arvo oli 240 miljardia euroa (500 000 miljardia Italian liiraa), mikä vastaa 6 prosenttia kaikesta tuonnista. Tällä hetkellä 45 prosenttia tuodusta öljystä tulee Lähi-idästä, ja 40 prosenttia maakaasusta tulee Venäjältä. Hiilivetyjen kysynnän on arvioitu laskevan nykyisestä 41 prosentista 38 prosenttiin vuoteen 2030 mennessä. Tätä taustaa vasten voidaan todeta, että Abruzzon alueen (Tocco a Casauriaan rakennettiin vuonna 1863 Italian ensimmäinen öljylähde, kolmas koko maailmassa Yhdysvalloissa ja Romaniassa rakennettujen öljylähteiden jälkeen) öljyntuotantopotentiaalia aliarvioidaan. Äskettäin tehty lupaava öljylöytö, tällä hetkellä kokeiluvaiheessa oleva C. da Lazzaretton esiintymä (Francavillan ja Ortonan välillä) osoittaa, että koko alue kannattaisi tutkia ja ettei ole perusteltua, että Italian kansallinen öljy-yhtiö ENI voi pitää itsellään suuren osan tutkimusluvista investoimatta kuitenkaan tutkimustoimintaan ja vieläpä jäädyttää tilanteen, josta voisi olla hyötyä. AGIP-yhtiön Ortonan piiri on merkittävä sekä työllisyyden että varsinkin öljystä riippuvaisen teollisuuden kannalta. Se työllistää lähes 500 ihmistä, ja 30 viime vuoden aikana paikkakunnalle on syntynyt hotellit mukaan lukien öljyteollisuuden toimintaan liittyvä tuotanto- ja talousjärjestelmä. ENI on ilmoittanut AGIP-yhtiön Ortonan piirin lakkauttamisesta (työntekijät ovat saaneet tämän uutisen epävirallista kautta ja hankintasopimusten irtisanominen on jo aloitettu lukuisien palveluja tarjoavien yritysten kanssa). Äskettäin Italian teollisuusministeriön aloitteesta järjestetyssä tapaamisessa yhtiö ilmoitti jäädyttävänsä suunnitelman, kunnes se saa tarkat tiedot Ortonan lähistöltä löydetystä öljyesiintymästä. Esiintymä kuuluu olevan huomattavan laaja ja öljyä on löydetty 4 500 metrin syvyydestä. Porauksia aloitettaessa oli varauduttu siihen, että sitä löytyisi 5 000 metrin syvyydestä. Ottaen huomioon yllä esitetyt seikat, voisivatko Euroopan komissio ja sen puheenjohtaja Romano Prodi ilmoittaa, mihin toimiin komissio aikoo ryhtyä, jotta sen äskettäin ilmestyneessä kertomuksessa asettuja tavoitteita ei vaaranneta ENIn ilmoittaman ja tällä hetkellä jäädytetyn, Ortonan piiriä koskevan päätöksen kaltaisilla ratkaisuilla? Loyola de Palacion komission puolesta antama vastaus (4. huhtikuuta 2001) Hiilivetyjen etsintään, hyödyntämiseen ja tuotantoon tarkoitettujen lupien antamisen ja käytön edellytyksistä 30. toukokuuta 1994 annettua direktiiviä 94/22/EY(1) sovelletaan öljyn ja kaasun etsintään ja talteenottoon. Direktiivin tarkoituksena on ainoastaan taata kaikille niin yksityisille kuin julkisillekin yrityksille kaikissa jäsenvaltioissa syrjimätön mahdollisuus hiilivetyjen etsintään, hyödyntämiseen ja tuotantoon puuttumatta jäsenvaltioiden oikeuteen päättää, millä alueilla etsintä tai tuotanto sallitaan, miten tällaista toimintaa verotetaan jne. Edellä mainitun perusteella komissio ei voi puuttua Ortonan öljykenttää koskevaan kysymykseen. (1) EYVL L 164, 30.6.1994.